de cy en en en cy cy cy cy ceb su de de de en cy cy de de fr pt la cs cy fr de de en en cy de es en eo en de nb pl cy de de de cy en hsb de de cy en en cy cy cy cy en en es fr
Datblygodd diddordeb Rob mewn ffermio yn gynnar yn ystod ei blentyndod wrth iddo helpu ar dyddyn ei dad-cu, ac fel bachgen ifanc prynodd ychydig ddefaid ei hun i bori tir ei dad-cu. Daeth ei ddiddordeb mewn cigyddiaeth i’r amlwg o’r dyddiau a dreuliodd yn trysio dofednod gyda’i fam a fu’n enillydd nifer o wobrau NFYFC mewn Trysio Dofednod.
Yn fachgen lleol, a’i wreiddiau’n ddwfn yn ardal Llanfihangel-y-Creuddyn, mynychodd yr ysgol gynradd yno ac Ysgol Gyfun Penweddig.  Gadawodd yr ysgol yn 16 oed, a chafodd Rob waith dros yr haf mewn siop gigydd leol.  Cafodd flas cyflym ar incwm wythnosol rheolaidd a sefydlog ac yno yr arhosodd am y deunaw mis nesaf lle cyflawnodd ei brentisiaeth, gan ddatblygu ei sgiliau a’i ddealltwriaeth o’r grefft. Yna symudodd ymlaen i siop ‘Cash and Carry’ a’i ddyrchafu pan yn 19 oed yn Reolwr Cigyddiaeth, yr ieuengaf un o fewn y cwmni, ac arhosodd yno am y 9 mlynedd ddilynol.
Yn 1991, ar ôl ennill profiad sylweddol yn y grefft fwtsiera, mentrodd Rob i fyd busnes ei hun, gan brynu siop gigydd ynghanol tref Aberystwyth, a dyna sefydlu Cigyddion Rob Rattray. Yn y dyddiau cynnar, cynhaliai’r fusnes un gweithiwr llawn amser ac un gweithiwr rhan amser yn unig. Gyda llaw, ni adawodd Paul Rowbotham, y gweithiwr llawn amser gwreiddiol, y fusnes o gwbl, ac erbyn heddiw ef yw Rheolwr y Siop. Wrth i fasnach gynyddu dros y blynyddoedd ac i’w enw da dyfu felly hefyd tyfodd y busnes yn raddol yn rhy fawr i’r siop yn Stryd y Ffynnon Haearn. Roedd yn amlwg bod angen lle ychwanegol ar gyfer gwaith paratoi, ac felly yn 2003, adeiladwyd Uned Brosesu Cig ar y fferm yn Y Gors.
Mae’r uned wedi profi yn ased angenrheidiol i dyfiant y busnes; dyma bellach y safle lle caiff yr holl gig a chynnyrch cig ei baratoi yn barod i’w werthu yn y siop ac i’r farchnad arlwyo. Mae’n caniatáu i’r siop ganolbwyntio ar fasnach manwerthu gan ffocysu ar weini a chynorthwyo’r cwsmer, sydd wrth gwrs yn asgwrn cefn y fusnes. Dros y blynyddoedd, mae’r busnes wedi tyfu’n aruthrol, diolch i gefnogaeth barhaus a nawdd y cwsmeriaid ffyddlon. Mae’r busnes yn cynnal chwech aelod llawn amser a 4 aelod rhan amser rheolaidd o staff, pob un wedi eu hyfforddi i’r safon uchaf er mwyn sicrhau bod cig yn cael ei baratoi a’i gyflwyno yn y ffordd orau bosib i’r cwsmer. Yn ystod y cyfnod hwn, mae Rob hefyd wedi datblygu ac ehangu yn raddol ei fenter ffermio, ond yn dal i ystyried ei hun fel ‘Bwtsiwr-Ffermwr’, sy’n ffermio i gyflenwi ei fusnes gigyddiaeth a thrwy hynny yn cyflenwi cig o safon y mae’r farchnad yn hawlio.
“Rydym bob amser wedi, ac fe fyddwn bob amser yn trysori ein gwerthoedd ‘hen ffasiwn’ o wasanaethu’r cyhoedd; dyma beth sy’n gwneud ein busnes yr hyn welwch chi heddiw.”
© Copyright Rob Rattray 2018
Amdanom ni  Cysylltwch  Archebion